b'\n_START_ARTICLE_\nJos\xc3\xa9 N\xc3\xa9stor P\xc3\xa9kerman\n_START_SECTION_\nIgra\xc4\x8dka karijera\n_START_PARAGRAPH_\nU svojoj kratkotrajnoj nogometnoj karijeri, Jos\xc3\xa9 N\xc3\xa9stor P\xc3\xa9kerman je igrao za doma\xc4\x87i Argentinos Juniors te kolumbijski Independiente Medell\xc3\xadn. Kao igra\xc4\x8d, P\xc3\xa9kerman je u 28. godini te\xc5\xa1ko ozlijedio koljeno zbog \xc4\x8dega je prekinuo s profesionalnim nogometom. Me\xc4\x91utim, budu\xc4\x87i da je bio prisiljen uzdr\xc5\xbeavati sebe i svoju obitelj, Jos\xc3\xa9 N\xc3\xa9stor je obavljao razli\xc4\x8dite poslove a jedno vrijeme bio je i voza\xc4\x8d taxija.\n_START_SECTION_\nTrenerska karijera\n_START_PARAGRAPH_\nTrenerskim poslom P\xc3\xa9kerman se po\xc4\x8deo baviti 1981. godine te je vodio juniorske mom\xc4\x8dadi Chacarite Juniors, Argentinos Juniorsa i Cola-Cola._NEWLINE_1994. godine je postao izbornik argentinske U20 reprezentacije \xc5\xa1to je izazvalo \xc4\x8du\xc4\x91enje mnogih budu\xc4\x87i da P\xc3\xa9kerman do tada nije imao nikakvih trenerskih uspjeha. Me\xc4\x91utim, njegov uspjeh s juniorskom reprezentacijom je u\xc5\xa1utkao njegove kriti\xc4\x8dare. Tako je s U20 sastavom bio tri puta prvak svijeta (1995. u Katru, 1997. u Maleziji i 2001. u Argentini) te dva puta bio prvak Ju\xc5\xbene Amerike (1997. i 1999.)._NEWLINE_Argentinsku seniorsku reprezentaciju P\xc3\xa9kerman je preuzeo 15. rujna 2004., dok je na njegovu preporuku novim izbornikom argentinskog U20 sastava postao Marcelo Bielsa koji je iste godine s juniorima osvojio olimpijsko zlato na OI u Ateni._NEWLINE_Prvo ve\xc4\x87e natjecanje s Argentinom bio je Kup konfederacija 2005. u Njema\xc4\x8dkoj. Ondje su Gau\xc4\x8dosi sudjelovali kao izuzetak. Naime, Brazil se kvalificirao na turnir osvajanjem Svjetskog prvenstva 2002. a budu\xc4\x87i da su Carioce osvojile i Copa Am\xc3\xa9ricu 2004., kao predstavnik Ju\xc5\xbene Amerike je pozvan finalist tog natjecanja, a to je bila Argentina. Na tom natjecanju Argentina je u skupini A pobijedila pobijedila Tunis (s 2:1) i Australiju (s 4:2) dok je protiv doma\xc4\x87ina Njema\xc4\x8dke odigrala nerije\xc5\xa1eno, odnosno 2:2. U polufinalu je pora\xc5\xbeen Meksiko boljim izvo\xc4\x91enjem jedanaesteraca (6:5) dok je u samome finalu igranom na frankfurtskom Waldstadionu, Argentina pora\xc5\xbeena od rivala Brazila s visokih 4:1._NEWLINE_Prije po\xc4\x8detka Svjetsko prvenstva u Njema\xc4\x8dkoj 2006., P\xc3\xa9kermanova odluka o izostavljanju Javiera Zanettija i Waltera Samuela je protuma\xc4\x8dena kao kontroverzna. Na samom Mundijalu, argentinski izbornik je s reprezentacijom pro\xc5\xa1ao skupinu sa SiCG, Nizozemskom te Obalom Bjelokosti. U osmini finala je pobije\xc4\x91en Meksiko dok je u \xc4\x8detvrtfinalu Njema\xc4\x8dka pobijedila Argentinu boljim izvo\xc4\x91enjem jedanaesteraca._NEWLINE_Nakon tog poraza i ispadanja Argentine iz daljnjeg natjecanja, P\xc3\xa9kerman je podnio ostavku dok je predsjednik Argentinskog nogometnog saveza Julio Grondona neuspje\xc5\xa1no poku\xc5\xa1ao utjecati na njega da se predomisli. Isto tako, unato\xc4\x8d ispadanju P\xc3\xa9kerman je bio cijenjen me\xc4\x91u navija\xc4\x8dima i medijima. Smatra se da je glavni razlog njegove ostavke velika pobuna u svla\xc4\x8dionici koja je izbila nakon ispadanja Argentine._NEWLINE_30. svibnja 2007. P\xc3\xa9kerman je postao trenerom meksi\xc4\x8dke Toluce koju je vodio jednu sezonu a poslije toga i Tigres._NEWLINE_U srpnju 2010. je objavljeno da je trener u ozbiljnim pregovorima s nogometnim savezima Australije i Japana o preuzimanju njihovih reprezentacija ali niti jedan od tih poslova nije u kona\xc4\x8dnici realiziran._NEWLINE_Izbornikom Kolumbije P\xc3\xa9kerman je postao u sije\xc4\x8dnju 2012. godine te je na klupi reprezentacije debitirao u prijateljskoj utakmici protiv Meksika. Na tom susretu je Kolumbija impresionirala u potpunosti preuzev\xc5\xa1i kontrolu igre te pobijediv\xc5\xa1i s 2:0. Novi izbornik je imao impresivan start od \xc4\x8detiri pobjede u prvih pet utakmica. P\xc3\xa9kerman se posebice istaknuo pobjedama protiv Urugvaja i \xc4\x8cilea (4:0 i 3:1) u kvalifikacijama za SP u Brazilu 2014., te protiv Kameruna s 3:1 gdje je sastavio mom\xc4\x8dad bez klju\xc4\x8dnih igra\xc4\x8da.\n_START_SECTION_\nPrivatni \xc5\xbeivot\n_START_PARAGRAPH_\nP\xc3\xa9kermanovi djed i baka su podrijetlom iz Ukrajine te su emigrirali u argentinsku provinciju Entre R\xc3\xados. Njegov djed je znao u \xc5\xa1ali govoriti da je jedan od njegovih ne\xc4\x87aka Gregory Peck.'